ទឹកជំនន់​ស្រក​នៅ​តំបន់​ខ្លះ​តែ​បាន​សម្លាប់​មនុស្ស​អស់​៦​នាក់
ទឹក​ជំនន់​ទន្លេ​មេគង្គ​បាន​ចាប់​ផ្ដើម​លិចលង់​នៅ​ក្នុង​ខេត្តក្រចេះ​ និង​ខេត្ត​ស្ទឹងត្រែង​កាលពី​ថ្ងៃព្រហស្បតិ៍​សប្ដាហ៍​មុន។
ទឹកជំនន់ទន្លេមេគង្គនៅប្រទេសកម្ពុជាបានចាប់ផ្ដើមស្រកមកវិញហើយមកទល់នឹងថ្ងៃច័ន្ទនេះ ក៏ប៉ុន្ដែចំនួនជនរងគ្រោះស្លាប់ដោយការលង់ទឹកបានកើនឡើងដល់ចំនួនប្រាំមួយនាក់។ លោកម៉ៅ ហាក់ ប្រធាននាយកដ្ឋានជលសាស្ដ្ររបស់ក្រសួងធនធានទឹកនិងឧត្តុនិយមបញ្ជាក់ថា ទឹកជំនន់បានចាប់ផ្ដើមស្រកទាបជាងចំណុចប្រកាសអាសន្ននៅក្នុងខេត្តភាគឥសាន គឺខេត្តស្ទឹងត្រែង និងខេត្តក្រចេះ ហើយជាមួយគ្នានេះទឹកបានបន្ដឡើងខ្លះនៅផ្នែកខាងក្រោមនៃទន្លេមេគង្គ។ «នៅស្ទឹងត្រែងនៅព្រឹកនេះទឹកមានកម្ពស់១០,២៣ម៉ែត្រ។ វានឹងបន្ដស្រកនៅស្អែកហើយទឹកអាចធ្លាក់ចុះរហូតដល់ ៩,៩៥ម៉ែត្រ។ ហើយក្រចេះកម្ពស់ទឹកព្រឹកមិញគឺ ២១,៦១ម៉ែត្រ ហើយស្អែកអាចធ្លាក់មកត្រឹម២១,៤០ម៉ែត្រ។ នៅខេត្តកំពង់ចាមថ្ងៃនេះទឹកឡើងដល់១៥,២៤ម៉ែត្រ ក៏ប៉ុន្ដែវានឹងស្រកនៅល្ងាច ឬយប់នេះ ដោយឡែកស្ថានីយ៍នៅផ្នែកខាងក្រោមតាមទន្លេបាសាក់ក្ដី ទន្លេមេគង្គក្រោមក្ដីនឹងបន្ដឡើងពីរឬបីថ្ងៃទៀត»។ ទឹកជំនន់ទន្លេមេគង្គបានចាប់ផ្ដើមលិចលង់នៅក្នុងខេត្តក្រចេះ និងខេត្តស្ទឹងត្រែងកាលពីថ្ងៃព្រហស្បតិ៍សប្ដាហ៍មុន។ នៅខេត្តក្រចេះ ទឹកបានជន់លិចក្នុងឃុំចំនួន៣២ ក្នុងស្រុកសម្បូរ ស្រុកព្រែកប្រសព្វ ឆ្លូង ចិត្តបុរី និងក្រុងក្រចេះ។ រីឯនៅខេត្តស្ទឹងត្រែងឃុំចំនួន១៨ ត្រូវបានលិចលង់ ក្នុងស្រុកសេសាន ស្រុកសៀមបូក ស្រុកសៀមប៉ាង ក្រុងស្ទឹងត្រែងនិងស្រុកថាឡាបរិវ៉ាត់។ ជាមួយនេះដែរស្រុកក្រូចឆ្មារ ស្ទឹងត្រង់ ត្បូងឃ្មុំ កងមាស ស្រីសន្ធរ និងស្រុកកំពង់សៀម របស់ខេត្តកំពង់ចាមកំពុងទទួលរងជំនន់ទន្លេមេគង្គបន្ទាប់ពីខេត្តទាំងពីរបានស្រក មានឃុំចំនួន៣៧ កំពុងគ្របដណ្ដប់ដោយផ្ទៃទឹក។ លោកកែវ វី នាយខុទ្ទកាល័យនិងជាអនុប្រធាននាយកដ្ឋានព័ត៌មាននៃគណៈកម្មាធិការជាតិគ្រប់គ្រងគ្រោះមហន្ដរាយមានប្រសាសន៍ថា ក្នុងចំណោមជនរងគ្រោះដែលស្លាប់ដោយសារការលង់ទឹកនោះគឺប្រាំនាក់ជាកុមារ។ ជនរងគ្រោះពីរនាក់ស្ថិតក្នុងខេត្តក្រចេះ និងបួននាក់ទៀតដែលសុទ្ធសឹងជាកូនក្មេងស្ថិតក្នុងខេត្តកំពង់ចាម។ លោកកែវ វី បានបញ្ជាក់ថា ដំណាំស្រូវចំនួនជាង៥.២០០ហិកតា កំពុងគ្របដណ្ដប់ដោយទឹកជំនន់ក្នុងខេត្តទាំងបីខាងលើ បន្ថែមពីនោះដំណាំចំការចំនួនជាង២៤០ ហិកតាក៏ទទួលរងទឹកជំនន់ដែរដែលដំណាំទាំងនេះអាចនឹងទទួលរងការខូចខាតក្នុងពេលដ៏ខ្លីនេះ។ មន្ដ្រីនៃគណៈកម្មាធិការជាតិគ្រប់គ្រងគ្រោះមហន្ដរាយដដែលបន្ថែមថាប្រជាពលរដ្ឋសរុបចំនួន៥៧១គ្រួសារកំពុងទទួលរងផលប៉ះពាល់ និងត្រូវជម្លៀសចេញពីលំនៅដ្ឋាន។ លោក កែវ វី និយាយថា ប្រសិនបើទឹកលិចនឹងបន្ដក្នុងរង្វង់រយៈពេលប្រាំពីរថ្ងៃនឹងមិនធ្វើឲ្យខូចខាតដល់ដំណាំស្រូវនោះឡើយ ផ្ទុយទៅវិញដំណាំនេះអាចនឹងទទួលរងការខូចខាតនៅពេលដែលទឹកជំនន់នឹងនៅនឹងយូរជាងនេះ។ «បើសិនជាទឹកស្រកយឺតក្នុងរយៈ១០ទៅ១៥ថ្ងៃទើបបានបង្កឲ្យខូចខាត»។ សូមបញ្ជាក់ថា ទឹកជំនន់ទន្លេមេគង្គក្នុងប្រទេសកម្ពុជានៅពេលនេះបានចាប់ផ្ដើមឡើងដោយសារតែមានភ្លៀងធ្លាក់ខ្លាំងនៅក្នុងខេត្តជាប់ទន្លេនេះក្នុងប្រទេសឡាវ និងប្រទេសថៃ។ កាលពីឆ្នាំ ២០១០ ប្រទេសកម្ពុជាបានទទួលរងជំនន់ទឹកភ្លៀងយ៉ាងធំ ប៉ុន្ដែបានបង្កឲ្យមានជនរងគ្រោះតិចតួចតែប៉ុណ្ណោះ៕